**ESEJISTICKÁ SÚŤAŽ PRE ŠTUDENTOV 2022**

**ŠTATÚT SÚŤAŽE**

**Čl. I**

**Organizátori**

Organizátori Esejistickej súťaže pre študentov 2022 (ďalej len ako „*súťaž*“) zabezpečujú transparentný priebeh a koordináciu celej súťaže, prihlasovania a hodnotenia esejí, ako aj vyhlásenie výsledkov. Organizátormi sú:

Hanns-Seidel-Stiftung e.V. - Zastúpenie v Slovenskej republike, so sídlom Palisády 29/A, 811 06, Bratislava, IČO: [30845645](tel:30845645), zapísaná ako organizácia s medzinárodným prvkom Ministerstvom vnútra Slovenskej republiky pod registračným číslom III/2-295/1993 (ďalej len ako „*Nadácia Hannsa Seidela*“)

Ivan Štefanec, poslanec Európskeho parlamentu (KDH / EĽS), Bajkalská 25, 821 09 Bratislava

(ďalej spoločne len ako „*Organizátori súťaže*“)

Projekt sa realizuje s podporou Spolkového ministerstva zahraničných vecí na základe rozhodnutia Nemeckého spolkového snemu.

**Čl. II**

**Predmet Súťaže**

Predmetom súťaže môže byť iba esej napísaná na tému „*Budúcnosť Európy mojimi očami*“ v slovenskom jazyku v rozsahu minimálne 1 A4 normostrany a maximálne 2 A4 normostrany. Každý účastník môže poskytnúť len jednu súťažnú prácu.

Predmetom súťaže môže byť iba esej odovzdaná prostredníctvom riadne vyplneného elektronického formulára na internetovej stránke [www.ivanstefanec.sk](http://www.ivanstefanec.sk) alebo prostredníctvom priameho odkazu <https://bit.ly/3LuSpou> vo formáte DOC, DOCX, PAGES alebo PDF **do 24.00 hod. dňa 29. apríla 2022**. Vyplnenie prihlasovacieho formulára je neoddeliteľnou podmienkou zaradenia práce do súťaže. V prípade ak súťažiaci nedovŕšil 15 rokov do 9. mája 2022, je potrebné pripojiť aj súhlas rodiča, ktorý je k dispozícii na stránke.

Prihlásená esej musí byť vlastným originálnym dielom súťažiaceho vytvoreným výlučne autorom na účely súťaže a nesmie porušovať práva žiadnej inej strany.

Esej, ktorá spĺňa všetky uvedené podmienky predmetu súťaže podľa tohto článku, bude zaradená organizátormi do súťaže (ďalej len ako „*predmet súťaže*“). Eseje, ktoré nebudú vypracované a prihlásené v súlade s týmito podmienkami a všetkými ostatnými pravidlami a pokynmi uvedenými organizátormi, alebo príspevky, ktoré budú neúplné, nebudú do súťaže zaradené.

**Čl. III**

**Účastníci súťaže**

Účastníkom súťaže môžu byť žiaci a žiačky 8. a 9. ročníkov základných škôl a študenti a študentky stredných škôl s prechodným alebo trvalým pobytom na území Slovenskej republiky po splnení súťažných podmienok (ďalej len „*účastník súťaže*“).

**Čl. IV**

**Termín súťaže**

Začiatok konania súťaže je určený na 1. apríl 2022. Do súťaže budú zaradené eseje doručené do 24.00 hod. (stredoeurópskeho času) dňa 29. apríla 2022.

**Čl. V**

**Vyhodnotenie**

Organizátori zaradia do súťaže všetky eseje, ktoré spĺňajú podmienky predmetu súťaže podľa článku II a podmienok účastníkov súťaže podľa článku III tohto Štatútu. Organizátori vylúčia z hodnotenia tie eseje, ktoré nebudú v súlade s vyhlásenou témou, a/alebo nebudú spĺňať základné formálne a obsahové kritéria v súlade s článkom II tohto Štatútu. Splnenie podmienok uvedených v týchto pravidlách posúdia koordinátori projektu, ktorí postúpia eseje spĺňajúce kritériá do 1. kola hodnotenia.

V rámci 1. kola hodnotenia sa uskutoční výber 9 príspevkov, ktoré organizátori predložia na hodnotenie odbornej komisii. V rámci 2. kola hodnotenia hodnotí príspevky komisia zložená najmenej z troch odborníkov, ktorá vyberie maximálne 3 príspevky. Eseje vybrané komisiou budú následne predložené predsedníctvu komisie, ktoré jednomyseľnou zhodou určí poradie víťazov.

V rámci 1. aj 2. kola sa hodnotia predložené eseje najmä na základe kritérií uvedených v týchto súťažných podmienkach. Prihláseným prácam sa budú prideľovať body podľa nasledovných kritérií:

a. originalita a inovatívnosť spracovania témy alebo inovatívny pohľad na problematiku – maximálne 5 bodov

b. argumentácia v spracovaní témy, vlastný názor autora - maximálne 5 bodov

c. kvalita spracovania eseje a prezentácie, konzistentnosť, prehľadnosť - maximálne 5 bodov

Maximálny počet bodov pre jednu esej od jedného člena komisie je 15 bodov. Celkový maximálny počet bodov pre jednu esej (súčet hodnotení členov komisie) je 45 bodov.

Zoznam členov odbornej komisie:

Ivan Štefanec, poslanec Európskeho parlamentu

Katarína Korduliaková Kissová, riaditeľka kancelárie Nadácie Hannsa Seidela v Bratislave

Róbert Sermek, vedúci Informačnej kancelárie Európskeho parlamentu

Členovia predsedníctva komisie:

Ivan Štefanec, poslanec Európskeho parlamentu

Dr. Markus Ehm, riaditeľ regionálneho projektu stredná Európa, Nadácia Hannsa Seidela.

**Čl. VI**

**Výherca a výhra v súťaži**

Organizátori súťaže odmenia výhercov nasledovnými vecnými a nevecnými cenami:

1. cena: Apple iPad

2. cena: 4 dňový zájazd do Európskeho parlamentu v Štrasburgu pre 2 osoby

3. cena: 2 týždňová stáž v kancelárii Hanns Seidel Stiftung v Bratislave, alebo vecná cena

Každý súťažiaci získa možnosť zúčastniť sa bohatého programu Dňa Európy 9. mája 2022 v Dome Európskej únie (Palisády 29, 811 06 Bratislava), v rámci ktorého budú vyhlásené výsledky súťaže a odovzdané certifikáty a výhry do vlastných rúk súťažiacim.

**Čl. VII**

**Oboznámenie s výsledkami súťaže o odovzdanie výhry**

Výhercovia súťaže budú vyhlásení dňa **9. mája 2022** na webovej stránke: www.ivanstefanec.sk

Organizátori vyvinú za účelom kontaktovania víťazov primerané úsilie. Výherca bude kontaktovaný elektronicky a/alebo telefonicky organizátorom v dostatočnom predstihu na kontaktných údajoch uvedených výhercami súťaže v Prihlasovacom formulári.

Organizátori si vyhradzujú právo na zasielanie vecnej výhry poštou v prípade, ak z dôvodu pandémie ochorenia COVID-19 uznajú za vhodné upustiť od organizovania prezenčného podujatia dňa 9. mája 2022.

**Čl. VIII**

**Ochrana osobných údajov**

Účastníci súťaže berú na vedomie, že poskytnuté osobné údaje účastníkov súťaže budú organizátori súťaže spracúvať vo svojom informačnom systéme osobných údajov „Esejistická súťaž pre žiakov a študentov 2022“, na účely priebehu, vyhodnotenia, vyhlásenia, zverejnenia a archivácie výsledkov tejto súťaže a tak isto za účelom ďalšej komunikácie ohľadom noviniek a príležitostí týkajúcich sa činností, ktoré vykonávajú organizátori. Túto skutočnosť berú účastníci súťaže na vedomie vstupom do Súťaže.

Organizátori súťaže sa zaväzujú, že tak osobné údaje, ako aj predmety súťaže budú spracúvať len v súlade s týmito súťažnými podmienkami a zároveň sa zaväzujú, že predmety súťaže nebudú poskytovať tretím osobám na akékoľvek ďalšie spracúvanie s výnimkou, ak by na takéto spracúvanie udelil účastník súťaže výslovný písomný súhlas.

Súhlas so spracúvaním osobných údajov môže účastník súťaže kedykoľvek odvolať.

**Čl. IX**

**Záverečné ustanovenia**

Organizátori si vyhradzujú právo kedykoľvek jednostranne meniť a dopĺňať tieto súťažné podmienky (vrátane termínu oznámenia výhry výhercovi alebo termínu odovzdania výhry). V prípade vážnych dôvodov môžu organizátori súťaž zrušiť bez predchádzajúceho upozornenia.

Na zaradenie do súťaže ani na výhru nie je právny nárok.

Organizátori súťaže nezodpovedajú za akékoľvek prípadné škody, straty, nesplnené očakávania, ktoré vzniknú účastníkom resp. potencionálnym účastníkom v súvislosti s touto súťažou.

Zapojením sa do súťaže súhlasí účastník s podmienkami tohto Štatútu bezpodmienečne.

Tento Štatút nadobúda účinnosť dňa 1. apríla 2022.